  Майя Бывальцева 2-тӥ инвожое Удмуртиысь калыкъёслэн эшъяськон юртазы кыккылолыкъя «Билингва» центр семинар но Нылпиосты утён нуналлы сӥзем праздник ортчытоз. «Нуныкай» центрлэн театр студияз ветлӥсь покчиос удмурт кылын «Сяртчы» спектаклез возьматозы. Со сярысь ивортэ «Билингва. О практиках формирования двуязычия в современной городской среде» ӵектослэн пресс-службаез. 10 часын анай-атайёс, нылпи садъёсысь визьнодасьёс понна семинар кутскоз. Солэн темаез: «Речевое взаимодействии: цели, стратегии и тактики». Семинаре пыриськисьёс азинлыко ужан амалъёсын тодматскозы. Психолог Ольга Смирнова, но логопед Татьяна Кудрявцева юанъёслы валэктонъёс сётозы. Семинар дыръя нылпиосын «Нуныкай» центрысь ӧнерчиос шудонъёс ортчытозы. 11 часын огинэ люкаськыса, Нылпиосты утён нуналлы сӥзем праздникез пусъёзы. Ужрадэ озьы ик ӧтемын суреданъя «Вить дуно кылъёс» но мастер-класс ортчытон видеороликъёсъя «Билингва — ТВ»вожвылъяськонъёсын вормисьёс. Та конкурсъёс «Билингва. О практиках формирования двуязычия в современной городской среде» ӵектос улсын элькунысь Йӧскалык политикая министерство юрттэмен радъямын вал. Тодэ вайытом, «Удмурт Кенеш» огазеяськонлэн та ӵектосэз кылем арын Азьмуртлэн грантъёсызъя конкурсын вормиз. Солы луыса таяз арын кыккылолыкъя 4 семинар ортчытэмын ни. Тегъёс: Мерлык Дышетон Ижкар нылпиос Удмуртия удмурткыл  